በግብርናው ዘርፍ የታየው እድገት ለወጭ ገበያ እቅድ መሳካት አስተዋጽኦ ያደርጋል
አዲስ አበባ ፣ ታህሳስ 22 ፣ 2006 (ዋኢማ) – በግብርናው ዘርፍ የታየው የምርት እድገት ለወጭ ገበያ እቅድ መሳካት ከፍተኛ ሚና አለው አለ የንግድ ሚኒስቴር።ኢትዮጵያ ባለፉት ሶስት የእድገትና ትራንስፎርሜሽኑ እቅድ መተግበሪያ አመታት ከወጭ ንግድ ከዘጠኝ ቢሊዮን የአሜሪካ ዶላር በላይ ገቢ አግኝታለች።ዘንድሮ የተመዘገበው የምርት እድገት ሃገሪቱ ከወጭ ንግድ ለማግኘት ያቀደችውን አምስት ነጥብ ስድስት  ቢሊዮን ዶላር ለማሳካት ያስችላል ተብሎ ታምኖበታል። ይሁን እንጅ የእቅድ አመቱ አካል በሆኑት አምስት ወራት የተገኘው ገቢ አንድ ቢሊዮን አርባ ስምንት ሺህ ዶላር ብቻ ሲሆን ፥ ይህም ባለፈው የበጀት አመት ተመሳሳይ ወቅት  ከተገኘው አንድ ነጥብ ስምንት ቢሊዮን ዶላር ያነሰ ነው።የንግድ ሚኒስትሩ አቶ ከበዳ ጫኔም እቅዱን ሙለ ለሙሉ ማሳካት እንዳልተቻለ ያረጋገጣሉ ፤ ቡናን ጨምሮ የተለያዩ ወደ ወጭ የሚላኩ ምርቶች ዋጋ በአለም ገበያ መቀነሰና በገበያው ጥሩ ዋጋ ያላቸውን ምርቶች በተፈለገው መጠን ማቅረብ አለመቻል ለእቅዱ አለመሳካት እንደ ምክንያት  ይጠቀሳሉ።ይሁንና እስከዛሬ ተሰብስበው ለገበያ ያልቀረቡ የሰብል ምርቶች ለአለም ገበያ ሲቀርቡ ገቢው እጅጉን እንደሚጨምር የሚናገሩት ደግሞ ፥ በንግድ ሚኒስቴር የሰብል ምርት ግብይት ዳይሬክተር አቶ ጌታሁን ቢኮራ ናቸው።ዘንድሮ በግብርናው ዘርፍ የታየው የግብርና ምርት ጭማሪ ለወጭ ንግዱ ትልቅ ሲሳይ ነው የሚሉት ዳይሬክተሩ ፤ ይህም  ባለፉት አመታት ይታይ የነበረውን ውስን የሰብል ምርት አቅርቦት በእጥፍ ማሳደግ የሚያስችል መሆኑን ይናገራሉ።በያዝነው አመት የታየው የምርት ጭማሪና ለውጭ ገበያ የሚቀርቡ  ምርቶች በአይነትም ሆነ በመጠን መጨመር ለእቅዱ መሳካት መሰረት መሆኑንም ነው ያነሱት። (ኤፍ.ቢ.ሲ)